Բյուջեն ընդամենը հերթական անգամ հասարակությանը ինչ-որ ձևով հանգստացնելու, թվեր ներկայացնելու մի գործընթաց է, որի քննարկումներն էլ արդեն հետաքրքիր չեն: Այս մասին Tert.am-ի հետ զրույցում ասաց տնտեսագետ Վահագն Խաչատրյանը: Ըստ նրա՝ կառավարությունը ընդամենը ներկայացնում է բյուջեն, որովհետև դա օրենքի պահանջ է: «Որևէ սպասելիք, որը Հայաստանի քաղաքացիների կյանքի որակի բարձրացում կապահովի, չկա: Հակառակը` մարդիկ այս բյուջեի շրջանակում հաջորդ տարի ավելի վատ են ապրելու, որովհետև նաև բյուջեն է ասում, որ ոչ աշխատավարձ ենք բարձրացնելու, ոչ կենսաթոշակը, գումարած դրան` գնաճ է լինելու»,- նշեց տնտեսագետը: Նրա խոսքով՝ իրականում Հայաստանի տնտեսական խնդիրների բանալին գտնվում է ոչ թե տնտեսական, այլ քաղաքական դաշտում: Վահագն Խաչատրյանը համոզված է, որ քաղաքական որոշման դեպքում միայն փոփոխություններ կլինեն թե՛ բյուջեում, թե՛ տնտեսական հարաբերություններում: Ինչ վերաբերում է տոնավաճառի աշխատակիցների նկատմամբ կառավարության վարած քաղաքականությանը, տնտեսագետը նշեց. «ՀՀ-ում դասական առումով ստվերային տնտեսություն չկա, մեզ մոտ ստվերային տնտեսությունը կա այնքանով, որքանով իշխանությունը տեղյակ է դրա մասին»: